**La Mănăstirea Căpriana**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La Mănăstirea cea Căpriană

Bate un clopot în zi de duminică.

La Căpriana rană pe rană,

Rană pe rană se vindecă.

Intră în templu, om al durerii.

Nu-i o ruşine să intri-n biserică,

E o ruşine liniştea serii

A o preface-n cazarmă isterică.

Bate frumos un clopot,

Bate un clopot

Al învierii şi bunei vestiri!

Vine din cer un şopot,

Vine un şopot

Şi mă ridică din mare pustiiri!

Bate un clopot ca o chemare

La Căpriana în miros de crinişte

Iar la Putna, sfântă şi mare,

Dangăt de aur răspunde în linişte.

Semn că ne vede, semn că ne-aude

Dragostea Putnei în zi de duminică.

Când în lumina viselor ude

Rană pe rană în taină se vindecă.

Bate frumos un clopot,

Bate un clopot

Al învierii şi bunei vestiri!

Vine din cer un şopot,

Vine un şopot

Şi mă ridică din mare pustiiri!